Markku Vuorikari

Puolustusministeri Jussi Niinistö luottaa muonapakkauksen varmuuteen myös kriisiolosuhteissa.

Maaseudun Tulevaisuus kertoi tänään, että Suomen puolustusvoimien sotilailleen jakama sissipakkaus sisältää vain ulkomaista ruokaa. Sen retkiateriat ja proteiinipatukat tulevat Ruotsista, näkkileivät Saksasta, Xylitol-Jenkki-purkka Turkista ja nenäliinat Unkarista. Kokoomuksen kansanedustaja Susanna Koski piti alkuperävalintoja "valitettavina ja epäloogisena".

Puolustusministeri Jussi Niinistö (ps) kertoo, että taistelumuonapakkausten sisältöä kehitetään jatkuvasti.

"Saamani tiedon mukaan tällä hetkellä kotimaisilla markkinoilla ei ole saatavilla vastaavaa kotimaisista elintarvikkeista ja lämmityskomponenteista rakentuvaa pakkausta", Niinistö kertoo.

"Mikäli vastaavanlaisten pakkausten suosio lisääntyisi Suomessa voimakkaasti esimerkiksi retkeilijöiden ja partiolaisten keskuudessa, voitaisiin kotimaisten markkinoiden tuotannolla vastata poikkeusolojenkin kasvaviin tarpeisiin. Tämä olisi toivottavaa."

Pakkaukset toimittavan Leijona Cateringin omistajaohjaus kuuluu Niinistön mukaan pääministerille.

"Käsittääkseni suuri osa Suomessa syötävästä ruoasta tai elintarvikkeiden raaka-aineista tulee ulkomailta", Niinistö arvioi. Hän tarkoittaa kommentillaan pelkästään teollisesti pakattuja ja erityisesti kuivapakaste-elintarvikkeita, ei tuoretuotteita.

Hyvää Suomesta-sivusto kertoo, että kaikesta Suomessa syötävästä ruoasta noin 80 prosenttia on valmistettu Suomessa, ja tämän ruoan raaka-aineista noin 80 prosenttia on kotimaista alkuperää.

Niinistö luottaa kansainvälisen logistiikan toimivan myös kriisiolosuhteissa.

"Poikkeusolojen osalta Huoltovarmuuskeskuksen Elintarvikehuollon toimiala tuottaa hyödykkeitä kansalaisten ravinnon turvaamiseksi. Luotan heidän osaamiseensa."

Lue lisää:

Kokoomuksen Koski pitää Suomen armeijan ulkomaista sissipakkausta “valitettavana ja epäloogisena”

Varusmiesten sissimuona tulee kokonaan ulkomailta – näkkileipä valmistetaan Saksassa

Juttua muokattu 18:45 lisäämällä tarkennus teollisesti pakatuista elintarvikkeista.